

Gradsko vijeće

# KLASA:021-05/17-01/04

# Urbroj:2186/18-02/1-17-2

Ludbreg, 19. rujna 2017.

**Z A P I S N I K**

**3. sjednice Gradskog vijeća Grada Ludbrega održane 19. rujna 2017. godine u Centru za kulturu i informiranje „Dragutin Novak“ Ludbreg s početkom u 18,00 sati.**

Predsjednik Gradskog vijeća Grada Ludbrega Antun Šimić obavijestio je tko je pozvan na današnju sjednicu, a tko je obaviješten o održavanju današnje sjednice, pozdravio je sve prisutne, te zamolio da se izvrši prozivka.

**NAZOČNI VIJEĆNICI**: Katarina Zadravec,Ivana Škorjanec, Jadranka Happ, Petar Skupnjak, Tomo Filip, Kristina Mirčetić Petrin, Nino Ivanuša, Anica Happ, Antun Šimić, Petra Horvat, Mirko Herenčić, Nikola Vidaković, Denis Orehovec, Goran Horvat, Ivan Lončarić

Po izvršenoj prozivci, predsjednik Gradskog vijeća konstatirao je da je na današnjoj sjednici Gradskog vijeća od 16 vijećnika prisutno 15 vijećnika i da se mogu donositi pravovaljane odluke, te je otvorio 3. sjednicu Gradskog vijeća.

Predsjednik Gradskog vijeća je rekao da je izostanak opravdao vijećnik Zlatko Balaško, koji je najavio da će se sjednici pridružiti naknadno.

Pored vijećnika, sjednici su nazočni gradonačelnik Grada Ludbrega Dubravko Bilić, zamjenica gradonačelnika Renata Potočnik, pročelnica jedinstvenog upravnog odjela Irena Kučina, voditelj Odsjeka za proračun i financije Josip Horvat, voditeljica Odsjeka za društvene djelatnosti i opće poslove Mirjana Balažinec, te predstavnici javnog priopćavanja.

Predsjednik Gradskog vijeća otvara 3. sjednicu Gradskog vijeća Grada Ludbrega, te je napomenuo da prema Poslovniku Gradskog vijeća na početku sjednice – u tijeku «aktualnog sata», a prije prelaska na dnevni red, vijećnici mogu postavljati vijećnička pitanja gradonačelniku, zamjenici gradonačelnika i pročelnici Upravnog odjela, te voditeljima odsjeka u svezi poslova iz njihova djelokruga.

Isto tako vijećnici mogu postavljati pitanja koja se odnose na rad i djelokrug Gradskog vijeća i njegovih radnih tijela, gradonačelnika i njegovih radnih tijela, mjesnih odbora, upravnih tijela Grada, trgovačkih društava u kojima Grad ima udjele, javnih ustanova kojima je Grad osnivač, pravnih osoba koje se financiraju iz proračuna Grada, te drugih pravnih osoba koje imaju javne ovlasti i obavljaju ih na području Grada Ludbrega.

Člancima 60. i 61. Poslovnika Gradskog vijeća Grada Ludbrega utvrđen je način postavljanja pitanja i davanja odgovora pa poziva vijećnike i ovlaštenike za davanje odgovora kojima će pitanja biti postavljena, da se istog pridržavaju, te je otvorio aktualni sat.

Prije nego što su vijećnici počeli postavljati pitanja, predsjednik Gradskog vijeća g. Antun Šimić je obavijestio Gradsko vijeće, ali i slušatelje Radio Ludbrega da je u dogovoru sa gradonačelnikom g. Dubravkom Bilićem i zamjenicom gradonačelnika gđom. Renatom Potočnik dogovorio da će srijedom od 11:00h do 13:00 sati koristiti ured zamjenice gradonačelnika g. Renate Potočnik kako bi se građani mogli njemu obratiti sa pitanjima, zahtjevima, prijedlozima i pritužbama. Nakon toga je pročitao dva pisma koja su mu dostavljena prije početka ove sjednice, a vezano na problematiku postavljanja VIPnet-ove antene na stambenoj zgradi u blizini centra grada Ludbrega. Pisma su pročitana u cijelosti. U potpisu prvog pisma je gđa Ivana Križanić koja se javila ispred nezadovoljnih građana i suvlasnika stanova u ulici Augusta Šenoe te ovim putem mole žurnu intervenciju svih vijećnika Gradskog vijeća kako bi se djelovalo zbog postavljene VIPnet-ove opreme na stambenoj zgradi u gusto naseljem dijelu Ludbrega u blizini vrtića i Osnovne škole. Smatra da se gradnja stanice antene sprovela na način da nisu bili poštivani propisi i volja svih suvlasnika te smatra da Gradska uprava na čelu sa gradonačelnikom nije učinila dovoljno da se to spriječi. Napomenula je da je ovim pismom pokušala ponovno skrenuti pažnju jer im je važna podrška i zaštita zdravlja i imovine ljudi.

Slijedeće pismo je u potpisu vlasnika četiriju stanova: obitelji Ljubičić, obitelji Kovačić, i obitelji Bačani. U pismu su naveli da su se u stambenu zgradu uselili među prvim stanarima i to 1978. godine te od tada nisu imali nikakvih problem i sve se rješavalo dogovorima. Problemi su počeli u lipnju 2016. kada na sastanku stanara na kojem nije bilo kvoruma, ali je prisutna većina bila protiv prijedloga predstavnika stanara da se iznajmi potkrovlje VIP-u. Sve dalje se odvijalo u tajnosti te se prijevarom došlo do nekih potpisa. Danas su u zgradi narušeni međuljudski odnosi te su svoja prava odlučili tražiti pravnim putem.

Gradonačelnik se javio za riječ i objasnio što je sve Grad Ludbreg napravio u okvirima nadležnosti, kako bi se taj problem riješio obzirom da se radi privatno-pravnim poslovima.

Nadalje, vijećnička pitanja postavili su vijećnici:

**Tomo Filip** - postavio je dva pitanja gradonačelniku. Sve češće se može čuti župana g. Radimira Čačića o Strateškim planovima Županije, a među inim je i brza pruga Čakovec – Zagreb. Prvo pitanje glasi: Što je s prugom Varaždin – Koprivnica? Drugo pitanje je vezano uz Vinogradsku ulicu u Ludbregu. Naime, asfaltiranje ceste do „Črn-bela“ je dovršeno, no ulazi građanima u dvorišta još nisu dovršeni i nisu postavljeni rubnici dalje od kuće g. Besera. Pitanje je kada će ti radovi biti dovršeni te kada će se sanirati produžetak ceste od „Črn-bela“ prema Vinogradima Ludbreškim.

**Katarina Zadravec** - pitanje je postavila gradonačelniku. U proljeće ove godine u naselju Vinogradi Ludbreški postavljene su ploče s nazivima ulica odnosno s nazivima rudina i nakon što je to postavljeno, pojavio se problem na nekim mjestima obzirom da svi cestovni pravci nisu adekvatno obilježeni. Obiđen je teren, zatražena je izrada tih dodatnih sedam ploča i sada ju zanima kada će se te ploče postaviti obzirom na konstantne upite stanovnika.

**Petar Skupnjak**- ima dva pitanja za gradonačelnika. Prvo pitanje odnosi se na Mjeru 13. – Potpora za poticanje malih proizvođača svinja. Kako je završila i kada će proizvođači dobiti novac? Drugo pitanje je kada će biti završena Frankopanska ulica u Ludbregu.

**Nino Ivanuša**- ima dva pitanja za gradonačelnika. Prvo pitanje se odnosi na trenutno stanje, odnosno na vremenske prilike i neprilike. Svjedoci smo unatrag nekoliko sati o izvještajima o stanju vodostaja u Zagorju što se tiče sliva Bednje i Plitvice. Zanima me i molim gradonačelnika da nas informira kakvo je stanje pripremljenosti naših službi u vidu nekakvih poplava i izvanrednih situacija. Drugo pitanje se odnosi na Osnovnu školu. Početkom školske godine javili su se problemi vezani za školsku dvoranu i ona je trenutno zatvorena. Molim gradonačelnika da nam da neke informacije o stanju, o čemu se radi i koja su rješenja trenutne situacije.

**Goran Horvat** - pitanje je postavio gradonačelniku. Kao vijećnik i član VMO-a Selnik, tražim od gradonačelnika da nam razjasni kako dalje u VMO koji ne funkcionira zbog raznih zakulisnih igara i manipulacija. Nabrojit ću samo neke od aktivnosti takvog mjesnog odbora zbog kojih sam danas ovdje izašao van i tražim moguća rješenja. Jedna od aktivnosti zbog kojih se javljam je to što mislim da se u dvije godine baš ništa nije učinilo, možda dva šahta, a Selnik je inače bio perjanica investicija i bio je ispred svih mjesnih odbora i radilo se planski te se uvijek znalo što i gdje se radi. Druga od aktivnosti je da se ne zna i nema točan uvid u proslavu Sv. Antuna, odnosno nemamo financijski izvještaj. Trenutni sastav članova VMO Selnik nikako ne funkcionira i manipuliraju mještanima Selnika. Čak smo imali i pokušaj pripojenja Selnika Svetom Đurđu, međutim da bi se na kraju ispostavilo da to nije bila istina. Bilo je i problema oko novih klubskih prostorija gdje se prozivalo da nije ništa napravljeno, a dali su se svi papiri na uvid da se vidi da je sve transparentno napravljeno. Problem je nastao i sa zemljištem kod groblja koje je prodano, ali bi g. koji je prodao zemljište sad htio taj put koji ide kroz groblje. U ovom mjesnom odboru nema suradnje pa ga zanima da li se može raspustiti MO, kako i na koji način, odnosno kako se može riješiti problem nefunkcioniranja MO.

**Nikola Vidaković** – ima dva pitanja za gradonačelnika. Prvo pitanje se odnosi na naselje Bolfan. Prošle godine su gradske službe bile u posjeti naselju Bolfan u kojem imamo problem s oborinskim vodama i kanalom koji ide iz Segovine. Prošle godine je obećano stanovnicima naselja, točnije g. Ivanu Trojaku da će taj potok biti saniran međutim to do danas nije napravljeno. Obzirom da je sad kišni period i u potoku je poraslo razno drveće te vodostaj, ljudi se boje poplave. Njegovo gospodarstvo je najbliže tom potoku te bi on mogao biti poplavljen. Drugo pitanje glasi: Zašto je ove godine došlo do ukidanja Izložbe stoke povodom Svete nedjelje obzirom da smo dvije godine krenuli u tu priču i Grad Ludbreg je uložio puno sredstava u infrastrukturu i sve okolne sadržaje kako bi stvorili jedan imidž grada i gdje bi ta manifestacija samosaživjela i išla prema naprijed i gdje smo razmišljali da bude i jedna destinacija gdje bi došlo i ocjenjivanje hladnokrvnjaka (konkretno konja) sjeverozapadne Hrvatske te jedan konjički turnir. Međutim ove godine je došlo do toga da je to ukinuto pa stočari i poljoprivrednici našeg kraja koji su htjeli izložiti svoja grla i svoje proizvode i obrte su bili iznenađeni što je taj sadržaj proteklih dvije godine bio jako posjećen, a ove godine ga nije bilo pa nas zanima zašto.

**Ivan Lončarić** – ima dva pitanja za gradonačelnika. Prvo pitanje je vezano na početak izgradnje rotora u smjeru Selnika, na zaobilaznici. Prošle godine smo puno govorili o tome pa me interesira kada će to početi, te isto tako je bilo i govora o izgradnji rotora na cesti Hrastovsko prema Varaždinskim Toplicama, a obzirom da su se sve novine raspisale o tim rotorima, zanima me kada će započeti gradnja. Drugo pitanje se odnosi na Vinogradsku ulicu, točnije prilaz na kućni broj 4. Radi se o kući g. Zdenka Gecija, koji je i poslao dopis u kojem je naveo da u nekoliko intervencija kod gradonačelnika jednostavno nije mogao riješiti problem, te molim gradonačelnika odgovor, ali i rješenje toga slučaja.

Odgovore na vijećnička pitanja dao je gradonačelnik Grada Ludbrega Dubravko Bilić.

Potom je za današnju 3. sjednicu Gradskog vijeća Grada Ludbrega predsjednik g. Antun Šimić predložio slijedeći:

**D N E V N I R E D**

1. **Verifikacija zapisnika:**

**a) Konstituirajuće sjednice GV**

**b) 2. sjednice Gradskoga vijeća Grada Ludbrega**

1. **Izvješće o radu gradonačelnika za razdoblje 01. siječnja – 30. lipnja 2017. godine**
2. **Prijedlog Izvješća o izvršenju Proračuna Grada Ludbrega za razdoblje 01. siječnja – 30. lipnja 2017. godine**
3. **Izvješće o održanoj manifestaciji „Dani ludbreške Svete nedjelje“ 2017. godine**
4. **Prijedlog rješenja o imenovanju predsjednika i 1 člana Upravnog vijeća Centra za kulturu i informiranje Dragutin Novak Ludbreg**
5. **Prijedlog Rješenja o imenovanju predsjednika i 2 člana Upravnog vijeća Dječjeg vrtića „Radost“ Ludbreg**
6. **Prijedlog Odluke o imenovanju Povjerenstva za dodjelu javnih priznanja Grada Ludbrega**
7. **Prijedlog Odluke o osnivanju Gradskog povjerenstva za procjenu šteta od elementarnih nepogoda**

**Predsjednik Gradskog vijeća Grada Ludbrega Antun Šimić stavio je na glasovanje prijedlog dnevnog reda, te je konstatirao da je predloženi dnevni red 3. sjednice Gradskog vijeća jednoglasno prihvaćen.**

Prelazi se na rješavanje po pojedinim točkama dnevnog reda.

……………………….

**Točka 1.**

**Verifikacija zapisnika:**

**a) Konstituirajuće sjednice GV**

**b) 2. sjednice Gradskoga vijeća Grada Ludbrega**

**Primjedbi na Zapisnike nije bilo, pa je predsjednik Gradskoga vijeća iste stavio na glasovanje, te je konstatirao da su Zapisnici konstituirajuće i 2. sjednice Gradskoga vijeća Grada Ludbrega jednoglasno verificirani.**

…………….……….

**Točka 2.**

**Izvješće o radu gradonačelnika za razdoblje 01. siječnja – 30. lipnja 2017. godine**

Izvješće o radu gradonačelnika za razdoblje 01. siječnja – 30. lipnja 2017. godine

obrazložio je gradonačelnik Grada Ludbrega Dubravko Bilić prema pisanim materijalima.

# U raspravi je ispred Kluba vijećnika SDP-a, HSS-a i HSU-a učestovala vijećnica Kristina Mirčetić Petrin, a nakon toga u pojedinačnoj raspravi su sudjelovali vijećnici: Mirko Herenčić, Nikola Vidaković, Ivan Lončarić, Goran Horvat i gradonačelnik Dubravko Bilić.

# 

**Gradsko vijeće Grada Ludbrega većinom glasova – 10 „za“ i 5 „suzdržani“ donijelo je Zaključak o prihvaćanju Izvješća gradonačelnika o radu za razdoblje 01. siječanj – 30. lipnja 2017. godine.**

(Zaključak o prihvaćanju Izvješća gradonačelnika o radu za razdoblje 01. siječanj – 30. lipanj 2017. godine KLASA:021-01/17-01/11, URBROJ:2186/18-02/1-17-2 i Izvješće o radu za razdoblje siječanj – lipanj 2016. godine KLASA:021-01/17-01/11, URBROJ:2186/18-01/1-17-1 sastavni su dio ovog Zapisnika).

……………………….

**Točka 3.**

**Prijedlog Izvješća o izvršenju Proračuna Grada Ludbrega za razdoblje**

**01. siječnja – 30. lipnja 2017. godine**

Prijedlog Izvješća o izvršenju Proračuna Grada Ludbrega za razdoblje 01. siječnja – 30. lipnja 2017. godine obrazložio je voditelj Odsjeka za proračun i financije JUO Grada Ludbrega g. Josip Horvat prema pisanim materijalima.

Stav Odbora za proračun i financije iznijela je predsjednica Odbora Jadranka Happ. Sukladno ovlastima propisanim čl. 54 Statuta Grada Ludbrega, Odbor za financije i proračun Grada Ludbrega analizirao je ostvarenje Proračuna Grada Ludbrega za razdoblje 01. siječnja – 30. lipnja 2017. godine. Ustvrdili smo da ostvarenje Proračuna nije uravnoteženo, odnosno da su prihodi i primici ostvareni u manjem iznosu od ostvarenih rashoda i izdataka. Međutim Odbor za financije i proračun predlaže Gradskom vijeću da prihvati polugodišnji Izvještaj o izvršenju Proračuna za proteklo razdoblje, za prvo polugodište 2017. godine jer on je ostvaren kako je ostvaren i oni ga ne mogu mijenjati, ali ujedno predlažu Gradskom vijeću Grada Ludbrega donošenje Zaključka o pristupanju hitnim izmjenama i dopunama Proračuna Grada Ludbrega za 2017. godinu sa slijedećim sadržajem tog Zaključka:

1. Gradsko vijeće Grada Ludbrega sukladno svojim ovlastima propisanim čl.112 Statuta Grada Ludbrega, a na temelju prijedloga Odbora za financije i proračun utvrđuje obvezu gradonačelnika pristupanju hitnim izmjenama i dopunama proračuna Grada Ludbrega za 2017. godinu radi uravnoteženja rashoda i izdataka proračuna sa realnim prihodima i primicima sukladno zakonskim propisima.

2. Ovaj Zaključak stupa na snagu danom donošenja.

Odbor je analizirao sve stavke i na temelju toga su donijeli i predložili ovaj Zaključak.

Stav Kluba vijećnika HNS-a iznijela je Petra Horvat, stav Kluba vijećnika SDP-a, HSU-a i HSS-a iznijela je Kristina Mirčetić Petrin, a u raspravi su sudjelovali: Antun Šimić-predsjednik vijeća i vijećnik Ivan Lončarić te gradonačelnik Dubravko Bilić.

**Gradsko vijeće Grada Ludbrega većinom glasova – 10 “za”,5 “protiv” prihvatilo je Izvješće o izvršenju Proračuna Grada Ludbrega za razdoblje 01. siječnja – 30. lipnja 2017. godine**.

(*Izvješće o izvršenju Proračuna Grada Ludbrega za razdoblje 01. siječnja – 30. lipnja 2017. godine* KLASA:400-04/17-01/02, URBROJ:2186/18-01/1-17-4 od 30. srpnja 2017.godine; *Ostvarenje plana proračuna Grada Ludbrega za razdoblje 01.01.2017. – 30.06.2017. godine* KLASA:400-04/17-01/02, URBROJ:2186/18-02/1-17-5 od 19. rujna 2017. godine; *Izvještaj o provedbi plana razvojnih programa Grada Ludbrega za siječanj- lipanj 2017.*, KLASA:400-04/17-01/02, URBROJ:2186/18-02/1-17-6 od 19. rujna 2017. godine, *Zaključak o prihvaćanju Izvješća, konsolidiranog izvješća, tablični dio izvješća te Izvještaja o provedbi plana razvojnih programa Grada Ludbrega za siječanj-lipanj 2017. godine,* KLASA:400-04/17-01/02, URBROJ:2186/18-02/1-17-7 od 19. rujna 2017. godine sastavni su dijelovi ovog zapisnika).

Predsjednik Gradskog vijeća Antun Šimić je dao na glasovanje prijedlog Zaključka Odbora za financije i proračun.

**Gradsko vijeće Grada Ludbrega JEDNOGLASNO je prihvatilo prijedlog Odbora za proračun i financije i usvojilo Zaključak da se pristupi hitnim izmjenama i dopunama Proračuna Grada Ludbrega radi uravnoteženja rashoda i izdataka sa realnim prihodima i primicima Proračuna sukladno zakonskim propisima.**

(*Zaključak KLASA:400-04/17-01/02, URBROJ:2186/18-02/1-17-8 od 19. rujna 2017. godine sastavni je dio ovog zapisnika).*

………………………

**Točka 4.**

**Izvješće o održanoj manifestaciji „Dani ludbreške Svete nedjelje“ 2017. godine**

Izvješće o održanoj manifestaciji „Dani ludbreške Svete nedjelje“ 2017. godine

obrazložio je gradonačelnik Grada Ludbrega prema priloženim materijalima.

U raspravi su učestvovali vijećnici Mirko Herenčić, Goran Horvat i predsjednik Gradskog vijeća Antun Šimić te gradonačelnik Grada Ludbrega Dubravko Bilić.

**Gradsko vijeće Grada Ludbrega jednoglasno je prihvatilo Izvješće o održanoj manifestaciji „Dani ludbreške Svete nedjelje“ 2017. godine.**

(Izvješće o održanoj manifestaciji „Dani ludbreške Svete nedjelje“ 2017. godine KLASA:610-01/17-01/02, URBROJ:2186/18-01/3-17-35 i Zaključak o prihvaćanju Izvješća o održanoj manifestaciji „Dani ludbreške Svete nedjelje“ 2017. godine KLASA:610-01/17-01/02, URBROJ:2186/18-02/1-17-36 sastavni su dijelovi ovog Zapisnika).

……………………..

**Točka 5.**

**Prijedlog rješenja o imenovanju predsjednika i 1 člana Upravnog vijeća Centra za kulturu i informiranje Dragutin Novak Ludbreg**

Prijedlog rješenja o imenovanju predsjednika i 1 člana Upravnog vijeća Centra za kulturu i informiranje Dragutin Novak Ludbreg po ovlaštenju gradonačelnika obrazložila je voditeljica Odsjeka za društvene djelatnosti i opće poslove gđa Mirjana Balažinec prema pisanim materijalima.

Nije bilo rasprave.

**Gradsko vijeće Grada Ludbrega jednoglasno je donijelo Rješenje o imenovanju predsjednika i 1 člana Upravnog vijeća Centra za kulturu i informiranje Dragutin Novak Ludbreg**

(Rješenje o imenovanju predsjednika i 1 člana Upravnog vijeća Centra za kulturu i informiranje Dragutin Novak LudbregKLASA:612-01/17-01/02, URBROJ:2186/18-02/1-17-1 od 19. rujna 2017. godine sastavni je dio ovog zapisnika).

……………………….

**Točka 6.**

**Prijedlog Rješenja o imenovanju predsjednika i 2 člana Upravnog vijeća Dječjeg vrtića „Radost“ Ludbreg**

PrijedlogRješenja o imenovanju predsjednika i 2 člana Upravnog vijeća Dječjeg vrtića „Radost“ Ludbreg po ovlaštenju gradonačelnika obrazložila je voditeljica Odsjeka za društvene djelatnosti i opće poslove gđa Mirjana Balažinec prema pisanim materijalima.

U raspravi je učestvovao vijećnik Mirko Herenčić.

**Gradsko vijeće Grada Ludbrega većinom glasova – 12 “za”, 3 “suzdržana” donijelo je** Rješenje o imenovanju predsjednika i 2 člana Upravnog vijeća Dječjeg vrtića „Radost“ Ludbreg.

(Rješenje o imenovanju predsjednika i 2 člana Upravnog vijeća Dječjeg vrtića „Radost“ Ludbreg KLASA:601-02/17-01/02, URBROJ:2186/18-02/1-17-1 od 19. rujna 2017. godine sastavni je dio ovog zapisnika).

…………………………

**Točka 7.**

**Prijedlog Odluke o imenovanju Povjerenstva za dodjelu javnih priznanja Grada Ludbrega**

Prijedlog Odluke o imenovanju Povjerenstva za dodjelu javnih priznanja Grada Ludbrega po ovlaštenju gradonačelnika obrazložila je voditeljica Odsjeka za društvene djelatnosti i opće poslove gđa Mirjana Balažinec prema pisanim materijalima.

Rasprave nije bilo.

**Gradsko vijeće Grada Ludbrega većinom glasova – 14 “za” i 1 glas “suzdržan” donijelo je Odluku o imenovanju Povjerenstva za dodjelu javnih priznanja Grada Ludbrega.**

(Odluka o imenovanju Povjerenstva za dodjelu javnih priznanja Grada Ludbrega KLASA:061-01/17-01/02, URBROJ:2186/18-02/1-17-1 od 19. rujna 2017. godine sastavni je dio ovog zapisnika).

………………………

**Točka 8.**

**Prijedlog Odluke o osnivanju Gradskog povjerenstva za procjenu šteta od elementarnih nepogoda**

Prijedlog Odluke o osnivanju Gradskog povjerenstva za procjenu šteta od elementarnih nepogoda obrazložila je voditeljica Odsjeka za društvene djelatnosti i opće poslove gđa Mirjana Balažinec prema pisanim materijalima.

Rasprave nije bilo.

**Gradsko vijeće Grada Ludbrega jednoglasno je donijelo Odluku o osnivanju Gradskog povjerenstva za procjenu šteta od elementarnih nepogoda.**

(Odluka o osnivanju Gradskog povjerenstva za procjenu šteta od elementarnih nepogoda KLASA:920-11/17-01/02, URBROJ:2186/18-02/1-17-1 od 19. rujna 2017. godine sastavni je dio ovog zapisnika).

………….…………..

Budući da je dnevni red 3. sjednice Gradskog vijeća Grada Ludbrega iscrpljen, predsjednik Gradskog vijeća Grada Ludbrega Antun Šimić zahvalio se i zaključio je sjednicu u 20,36 sati.

D o v r š e n o !

ZAPISNIČAR: PREDSJEDNIK

GRADSKOG VIJEĆA:

Tina Novak

Antun Šimić